THCOM เร่งแก้ปัญหา “ไทยคม 5” ขัดข้องทางเทคนิค ฉุดรายได้ลด 200 ลบ./ปี
THCOM เร่งแก้ปัญหา “ไทยคม 5” ขัดข้องทางเทคนิค ฉุดรายได้ลด 200 ลบ./ปี
THCOM เร่งแก้ปัญหา “ไทยคม 5” ขัดข้องทางเทคนิค ฉุดรายได้ลด 200 ลบ./ปี
17 ม.ค. 2563

บริษัท ไทยคม จำกัด (มหาชน) หรือ THCOM แจ้งว่าตามที่บริษัทได้เคยแจ้งถึงเหตุขัดข้องทางเทคนิคของระบบแจ้งสถานะของดาวเทียมไทยคม 5 นั้น ขณะนี้มีความคืบหน้าในการแก้ปัญหาบางส่วน โดยมีแผนบริหารจัดการโอนย้ายลูกค้าไปยังดาวเทียมดวงอื่น รวมทั้งจากการหารือกับลูกค้าที่เกี่ยวข้อง แต่พบว่ามีลูกค้าจำนวนหนึ่งที่ไม่สามารถทำการโอนย้ายได้ เช่น ลูกค้าต่างประเทศ และลูกค้ารายย่อยบางราย ซึ่งในเบื้องต้นบริษัทประเมินว่าอาจส่งผลกระทบให้รายได้ลดลงจากเหตุการณ์ในครั้งนี้เป็นจำนวนประมาณ 200 ล้านบาท/ปี
ทั้งนี้ บริษัทได้ร่วมกับผู้ผลิตดาวเทียมไทยคม 5 และผู้เชี่ยวชาญ ได้พยายามกู้คืนระบบที่ขัดข้องดังกล่าวมาแล้ว 3 ครั้ง ตั้งแต่วันที่เกิดเหตุจนถึงบัดนี้ ซึ่งผลการกู้คืนระบบยังไม่ประสบความสำเร็จ อย่างไรก็ตามก็จะพยายามกู้คืนระบบดังกล่าวโดยวิธีการต่าง ๆ ต่อไปอีกระยะหนึ่ง โดยหลังจากนี้ ผู้เชี่ยวชาญจะให้ความเห็นเกี่ยวกับการบริหารจัดการดาวเทียมไทยคม 5 ซึ่งอาจจะส่งผลให้มีการหยุดให้บริการในอนาคต
อย่างไรก็ตาม ระหว่างที่บริษัทใช้ความพยายามในการกู้คืนระบบที่ขัดข้องนี้ บริษัทได้ประสานงานกับลูกค้าทุกรายที่เกี่ยวข้องกับเหตุการณ์ดังกล่าวเกี่ยวกับแผนการบริหารจัดการโอนย้ายลูกค้าไปยังดาวเทียมอื่น เพื่อให้เกิดความต่อเนื่องของบริการทั้งด้านโทรคมนาคมและโทรทัศน์ โดยลูกค้าและเครือข่ายโทรทัศน์สำคัญที่อยู่บนดาวเทียมไทยคม 8, ไทยคม 6 อันได้แก่ True Visions, ช่องรายการการศึกษาทางไกลผ่านดาวเทียม (DLTV), ช่องรายการ Must Carry ของ โทรทัศน์ดิจิทัลภาคพื้นดิน (Digital Terrestrial TV (DTT)) เป็นต้น ไม่ได้รับผลกระทบจากเหตุขัดข้องในครั้งนี้